作者：赵汝腾
词牌/韵律：沁园春

paragraphs: 人道耻堂，直声劲气，胜如鹤山。
记殿庭叱禹，风生九陛，都亭劾冀，影摄群奸。
海内英豪，如公有几，此地相逢同左官。
丹青阁，望烟云缥缈，曾共凭栏。
忧时空见眉端。
叹西事何由圣虑宽。
使蜀居诸葛，兵屯自肃，朝留一范，贼胆须寒。
天欲兴唐，昴应相汉，立取勋名久远看。
秋香耐，笑菊潭胡广，污简何颜。